Rower-kolonel kry uiteindelik tronkstraf‘n Weermagkolonel wat 18 jaar gelede ’n gewapende rooftog by ’n polisiekantoor in die Oos-Kaap uitgevoer het, gaan nou vir die eerste keer tronkstraf daarvoor uitdien, het Beeld Woensdag berig. ’n Lasbrief is Maandag uitgereik vir die inhegtenisname van kol. Nceba Patrick Bobelo. Sy appèl teen sy vonnis het reeds in 2001 misluk, maar die weermag en die departement van justisie kon teen Dinsdag steeds nie verduidelik waarom Bobelo tot nou toe tronkstraf vrygespring het nie. Bobelo was die bevelvoerder van die weermag se gesamentlike taktiese hoofkwartier in Mpumalanga. In 1995 was hy een van vier verdagtes wat skuldig bevind is aan die rooftog by die Ntabethemba-polisiekantoor in die Oos-Kaap, waartydens twee polisiebeamptes aangeval en verskeie vuurwapens geroof is. Die vier is almal tot 12 jaar tronkstraf gevonnis, waarvan drie jaar voorwaardelik opgeskort is. Een van die vier beskuldigdes was in 2001 suksesvol met sy appèl. Bobelo en die ander twee moes dadelik hul tronkstraf begin uitdien het, maar Bobela het dit tot dusver ontduik en hy het in die volgende 12 jaar tot die rang van kolonel gevorder. Eers sowat twee maande nadat die dagblad berig het oor Bobelo se betrokkenheid by die rooftog, het die Nasionale Vervolgingsgesag (NVG) in die Oos-Kaap ŉ navraag van die weermag ontvang om uit te vind waarom Bobelo geen tronkstraf uitgedien het nie. Die lasbrief vir sy inhegtenisname is gevolglik uitgereik. – SAPA